SAID ‘oortree’ deur nie Zuma se belasting aan OB te wys | Netwerk24
Deur Azarrah Karrim, News 24 06 Desember 2019 22:35
Adv. Busisiwe Mkhwebane, openbare beskermer (OB), hou vol dat sy wel die mag het om oudpres. Jacob Zuma se belastinginligting van die Suid-Afrikaanse Inkomstediens (SAID) te bekom en sy weiering om dit te verskaf, kan tot “strafregtelike sanksies” lei.
Mkhwebane wil Zuma se belastinginligting van die SAID kry as deel van haar ondersoek na die bewerings dat hy vroeg in sy presidentskap onverklaarde betalings van ’n veiligheidsmaatskappy ontvang het.
Maar volgens die SAID is die instelling ingevolge wet nie in staat om belastinginligting oor ’n paar instellings bekend te maak nie en het ’n dringende hofaansoek ingedien om te verhoed dat Mkhwebane Zuma se belastinginligting kry.
Daar is verskillende wette wat die kwessie reguleer, insluitend die Wet op die Openbare Beskermer en die Wet op Belastingadministrasie, maar Mkhwebane ontken in hofstukke, wat verlede week ingedien is, dat sy verbied is om inligting oor belastingbetalers te bekom.
“Ek ontken dat ek deur enige wet verhinder word om belastingbetalersinligting by die SAID te bekom of te dagvaar.
“Daar is aan my gesê art. 7 van die Wet op die Openbare Beskermer gee my die bevoegdheid om enige inligting te bekom wat my sal help om die ondersoek uit te voer en af ??te handel,” sê sy.
Haar pogings om dié inligting te bekom, was nie onder “dwang” nie, sê Mkhwebane. Sy meen dat die SAID se weiering om die inligting oor te gee as ’n strafregtelike oortreding beskou kan word.
Sy voeg by dat die weiering van die SAID ’n skending van die Grondwet is.
Na aanleiding van twiets deur Zuma oor die saak sê Mkhwenane sy is van plan om ’n beëdigde verklaring van hom te kry ter ondersteuning van haar poging.
Sy voeg by sy was van plan om ’n bevestigende
beëdigde verklaring van Zuma self te bekom, maar sy kon dit nie voor die vereiste sperdatum doen nie.
Pleks daarvan het sy Zuma se twiets by haar hofstukke ingesluit.
Zuma het in November gesê hy het niks om weg te steek nie.
“As die @PublicProtector my SAID-inligting wil sien, kan sy. Ons moenie die OB se werk bemoeilik nie. As sy my inligting wil hê, moet sy dit kry,” het Zuma getwiet.
Meer oor: Busisiwe Mkhwebane | Belasting | Jacob Zuma